**Șoaptele toamnei**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E toamnă

Și-nserarea adună în mănunchi

Fuioare ce coboară, ca dintr-un tainic ciur,

În apa liniștită

La care, în genunchi,

Îmi tac nefericirea

Și să o schimb, mă jur.

“Ridică-te” -

Șoptiră, deasupra mea, din ramuri

Cu frunze-ngălbenite, copacii de pe mal -

“Și fă-țí din înserare

Amestec de balsamuri

Apoi, din visul nopții,

Al vieții madrigal!”

M-am ridicat

Și totul părea o feerie:

Pluteau, pe unde, raze, iar liniștea din lac

Se transformase-n imnuri,

În cânt de bucurie

Ce-mi aducea miresme

De flori de liliac.